Liam se liggaam dalk gevindLiam Nortjé Die oorskot van ŉ kind wat in ŉ vlak graf in Harrismith gevind is, is heel waarskynlik die van die blondekopseuntjie Liam Nortjé wat al vir meer as twee jaar vermis is. Die skokontdekking is Vrydag gemaak op dieselfde dag wat Liam se pa tot lewenslange tronkstraf gevonnis is. Kol. Thandi Mbambo, polisiewoordvoerder in die Vrystaat, het gesê ŉ man het met sy hond gestap toe die hond die vlak graf naby ‘n spoorlyn uitgesnuffel het en die polisie in kennis gestel is. Volgens Mbambo het Cheinelle Brooks, Liam se ma, gesê skoentjies wat ook in die graf gevind is, is soortgelyk aan die wat Liam gehad het. Mbambo het gesê forensiese toetse sal nou gedoen word om te bevestig of die oorskot wat gevind is, die van Liam is. Nantes Nortjé is Vrydag in die rondgaande hooggeregshof in Harrismith lewenslange tronkstraf opgelê nadat hy Woensdag skuldig bevind is aan die moord op Liam, asook op die aanranding van sy gewese vrou, Cheinelle, en hul twee dogters. Hy is skuldig bevind al was Liam se liggaam in daardie stadium nog nie gevind nie. Klein Liam Nortjé saam met sy ma, Cheinelle. Liam het in November 2017 spoorloos verdwyn nadat Nortjé hom by Cheinelle, met wie hy 23 jaar getroud was, gaan oplaai het. Hy het destyds gesê hy het die seuntjie vir mense gegee wat nie kinders kan kry nie, maar het geweier om enigsins meer inligting bekend te maak. Ondanks Cheinelle se herhaalde pleidooie, het Nortjé deurlopend verseg om te sê waar die seuntjie is, of selfs net ŉ bewys te lewer dat hy nog leef. Nortjé het Vrydag steeds volgehou Liam leef nog en het aan sy regsverteenwoordiger, Peter van der Merwe, gesê hy berus by die hof se vonnis en gaan nie daarteen appelleer nie. Hy is lewenslange tronkstraf vir die moord opgelê, en onderskeidelik drie jaar, nege maande en vyf jaar vir die drie aanrandingsklagte. Nortjé is in Julie 2018 in hegtenis geneem. Hy het in ŉ plakkershut in Ladysmith gewoon toe hy aangekeer is en het glo los werkies soos sweiswerk gedoen. Cheinelle het destyds aan Maroela Media gesê Nortjé het met Liam verdwyn nadat sy vir hom gesê het sy wil die huwelik beëindig. “Hy het allerhande beskuldigings gemaak. Hy het gevra vir ŉ tweede kans en ek het gesê ek kan dit nie waarborg nie, en toe verdwyn hy met Liam.” Cheinelle het die laaste keer van Liam gehoor toe Nantes oor die telefoon vir haar gesê het sy gaan haar kind nooit weer sien nie en sy gehoor het hoe Liam in die agtergrond skreeu.